CELEX: E2016C0058
Language: bg
Date: 2016-03-03 00:00:00
Title: Решение на Надзорния орган на ЕАСТ № 58/16/COL-D от 3 март 2016 година за одобряване на национални мерки на Норвегия, ограничаващи въздействието на Gyrodactylus salaris, и за отменяне на решения № 298/08/COL и № 299/08/COL [2016/1863]

20.10.2016   
            
            
               BG
            
            
               Официален вестник на Европейския съюз
            
            
               L 284/37
            
         РЕШЕНИЕ НА НАДЗОРНИЯ ОРГАН НА ЕАСТ
   № 58/16/COL-D
   от 3 март 2016 година
   за одобряване на национални мерки на Норвегия, ограничаващи въздействието на Gyrodactylus salaris, и за отменяне на решения № 298/08/COL и № 299/08/COL [2016/1863]
   НАДЗОРНИЯТ ОРГАН НА ЕАСТ,
   като взе предвид акта, посочен в глава I, част 4.1, точка 5а от приложение I към Споразумението за ЕИП (Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1)), адаптиран към Споразумението за ЕИП с точка 4, буква г) от Протокол № 1 към Споразумението за ЕИП и с член 1, параграф 2 и член 3 от Протокол № 1 към Споразумението за Надзорен орган и Съд,
   като взе предвид Решение на Надзорния орган на ЕАСТ (наричан по-нататък „Органът“) № 494/13/COL от 11 декември 2013 г. за даване на правомощия на члена на колегиума, отговарящ за ветеринарните и фитосанитарните въпроси, да взема определени решения и мерки (документ № 683826),
   като има предвид, че:
   
               (1)
            
            
               С Решение на Надзорния орган на ЕАСТ № 298/08/COL (2) за Норвегия бяха установени зони, свободни от болестта, и допълнителни гаранции по отношение на Gyrodactylus salaris съгласно член 13 от Директива 91/67/ЕИО на Съвета (3) и член 5 от Решение 2004/453/ЕО на Комисията (4).
            
         
               (2)
            
            
               Съгласно Решение № 298/08/COL Норвегия може да изисква допълнителни гаранции за предназначените за зоните, за които се прилага това решение, пратки жива риба от аквакултури от податливи на болестта видове, предназначена за отглеждане в стопанства. Тези допълнителни гаранции се състоят в изискването пратките да са с произход от район със здравен статус, равностоен на този на местоназначението.
            
         
               (3)
            
            
               Директива 91/67/ЕИО бе отменена и заменена с Директива 2006/88/ЕО. В Директива 2006/88/ЕО е предвидено Решение 2004/453/ЕО да продължи да се прилага в очакване на приемането на необходимите разпоредби в съответствие със същата директива. Тези разпоредби бяха приети с Решение 2010/221/ЕС на Комисията (5), с което също така бе окончателно отменено Решение 2004/453/ЕО (6). Поради това е целесъобразно Решение № 298/08/COL да бъде отменено и заменено.
            
         
               (4)
            
            
               В член 43 от Директива 2006/88/ЕО е предвидена възможността отделна държава от ЕИП да предприеме мерки за предотвратяване на внасянето на болести, които не са изброени в част II от приложение IV към същата директива, или за борба с тези болести, когато те представляват значителен риск за здравето на аквакултури или диви водни животни в тази държава. Тези мерки не трябва да превишават действията, които са подходящи и необходими за предотвратяването на внасянето на болестите или за борбата с тях.
            
         
               (5)
            
            
               На Норвегия бе разрешено да изисква допълнителни гаранции съгласно Решение № 298/08/COL и тя предостави на Органа информация за здравната обстановка по отношение на Gyrodactylus salaris. С писмо от 6 октомври 2015 г. (документ № 775798, NO ref. 2015/193600) Норвегия предостави актуализирана информация за националните мерки по отношение на Gyrodactylus salaris. Тази информация доказа, че е подходящо и необходимо да се продължи изискването на национални мерки под формата на изисквания относно пускането на пазара, вноса и транзита в съответствие с член 43 от Директива 2006/88/ЕО.
            
         
               (6)
            
            
               Вследствие на това, тъй като на Норвегия е разрешено да изисква допълнителни гаранции съгласно Решение № 298/08/COL по отношение на въвеждането на аквакултури от податливи на съответната болест видове в обявени за свободни от болестта райони или в райони с одобрени програми за контрол или ликвидиране, на Норвегия следва да се разреши да продължи да прилага тези мерки като национални мерки, одобрени в съответствие с член 43 от Директива 2006/88/ЕО.
            
         
               (7)
            
            
               Одобрените с настоящото решение национални мерки следва да се прилагат само докато са подходящи и необходими. С оглед на това Норвегия следва ежегодно да изпраща на Органа доклад относно действието на националните мерки.
            
         
               (8)
            
            
               При всяко съмнение за наличие на Gyrodactylus salaris в Норвегия, с изключение на районите, изброени в приложението към настоящото решение, следва да бъде направено проучване, като, докато трае това проучване, следва да се прилагат ограничения на движението, за да се защитят останалите държави от ЕИП с одобрени национални мерки по отношение на Gyrodactylus salaris. Освен това, за да се улесни необходимата нова оценка на одобрените национални мерки, Надзорният орган на ЕАСТ и останалите държави от ЕИП следва да бъдат уведомявани за всяко последващо потвърждаване на наличието на болестта.
            
         
               (9)
            
            
               От съображения за яснота Решение № 298/08/COL следва да бъде изрично отменено.
            
         
               (10)
            
            
               Освен това с Решение на Надзорния орган на ЕАСТ № 299/08/COL (7) бе одобрена норвежката програма за контрол и ликвидиране на бактериалната бъбречна болест. С писмо от 6 октомври 2015 г. (документ № 775798) Норвегия уведоми Органа, че тази програма е прекратена. С оглед на това е целесъобразно Решение № 299/08/COL да бъде отменено.
            
         
               (11)
            
            
               Мерките, предвидени в настоящото решение, са в съответствие със становището на Ветеринарния и фитосанитарния комитет на ЕАСТ,
            
         ПРИЕ НАСТОЯЩОТО РЕШЕНИЕ:
   Член 1
   Одобряване на определени национални мерки за ограничаване на въздействието на определени болести, които не са изброени в част II от приложение IV към Директива 2006/88/ЕО
   1.   С изключение на районите, изброени в приложението към настоящото решение, Норвегия се смята за свободна от Gyrodactylus salaris.
   2.   Норвегия може да изисква следните пратки, въведени в свободен от болестта район, да отговарят на изискванията, определени в букви а) и б) по отношение на районите, смятани за свободни от Gyrodactylus salaris:
   
               а)
            
            
               аквакултурите, предназначени за отглеждане в стопанства, за райони за повторно полагане, за любителски риболовни райони, за отворени декоративни съоръжения и за възстановяване на рибни запаси, трябва да отговарят на:
               
                           i)
                        
                        
                           изискванията относно пускането на пазара, определени в член 8а от Регламент (ЕО) № 1251/2008 на Комисията (8);
                        
                     
                           ii)
                        
                        
                           изискванията относно вноса, определени в член 10 от Регламент (ЕО) № 1251/2008;
                        
                     
                           iii)
                        
                        
                           изискванията относно транзита и складирането, определени в член 16 от Регламент (ЕО) № 1251/2008;
                        
                     
         
               б)
            
            
               декоративните водни животни, предназначени за затворени декоративни съоръжения, трябва да отговарят на:
               
                           i)
                        
                        
                           изискванията относно вноса, определени в член 11 от Регламент (ЕО) № 1251/2008;
                        
                     
                           ii)
                        
                        
                           изискванията относно транзита и складирането, определени в член 16 от Регламент (ЕО) № 1251/2008.
                        
                     
         Член 2
   Докладване
   1.   До 30 април всяка година Норвегия представя на Надзорния орган на ЕАСТ доклад относно одобрените национални мерки, посочени в член 1.
   2.   Докладите по параграф 1 трябва да отговарят на изискванията, определени в член 4 от Решение 2010/221/ЕС.
   Член 3
   Съмнение за болести и откриване на болести в свободни от болести райони
   1.   Ако Норвегия има подозрения за наличието на болест в район, посочен като свободен от Gyrodactylus salaris, тя предприема мерки, които са поне равностойни на предвидените в член 28, член 29, параграфи 2, 3 и 4 и член 30 от Директива 2006/88/ЕО.
   2.   Когато епизоотичното проучване потвърди наличието на болестта, посочена в параграф 1, Норвегия уведомява Надзорния орган на ЕАСТ и останалите държави от ЕИП за това, както и за предприетите мерки за предотвратяване на разпространението на болестта и за борба с нея.
   Член 4
   Отменяне
   Решения № 298/08/COL и № 299/08/COL се отменят.
   Член 5
   Адресати
   Адресат на настоящото решение е Кралство Норвегия.
   
      Съставено в Брюксел на 3 март 2016 година.
      
         
            За Надзорния орган на ЕАСТ
         
         Helga JÓNSDÓTTIR
         
            Член на колегиума
         
         Carsten ZATSCHLER
         
            Директор
         
      
   
   
      (1)  ОВ L 328, 24.11.2006 г., стр. 14.
   
      (2)  Решение на Надзорния орган на ЕАСТ № 298/08/COL от 21 май 2008 г. за зони, свободни от болести, и допълнителни гаранции за Gyrodactylus salaris за Норвегия (ОВ L 268, 9.10.2008 г., стр. 37).
   
      (3)  Директива 91/67/EИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (ОВ L 46, 19.2.1991 г., стр. 1).
   
      (4)  Решение 2004/453/EО на Комисията от 29 април 2004 г. относно изпълнение на Директива 91/67/ЕИО на Съвета по отношение на мерките за борба с някои болести по аквакултурите (ОВ L 156, 30.4.2004 г., стр. 5).
   
      (5)  Решение 2010/221/ЕО на Комисията от 15 април 2010 г. за одобряване на национални мерки за ограничаване на въздействието на някои болести по аквакултурите и дивите водни животни в съответствие с член 43 от Директива 2006/88/ЕО на Съвета (ОВ L 98, 20.4.2010 г., стр. 7).
   
      (6)  Акт, посочен в глава I, част 4.2, точка 94 от приложение I към Споразумението за ЕИП.
   
      (7)  Решение на Надзорния орган на ЕАСТ № 299/08/COL от 21 май 2008 година за одобрение на програмата за контрол и ликвидиране на бактериална болест на бъбреците, представена от Норвегия (ОВ L 257, 25.9.2008 г., стр. 16).
   
      (8)  Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО на Съвета по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (ОВ L 337, 16.12.2008 г., стр. 41).
   
      ПРИЛОЖЕНИЕ
      
                  Заразени водосборни басейни
               
               
                  Окръг
               
            
                  Skibotnelva
               
               
                  Troms
               
            
                  Signaldalselva
               
               
                  Troms
               
            
                  Kitdalselva
               
               
                  Troms
               
            
                  Ranaelva
               
               
                  Nordland
               
            
                  Leirelva
               
               
                  Nordland
               
            
                  Ranelva
               
               
                  Nordland
               
            
                  Drevja
               
               
                  Nordland
               
            
                  Fusta
               
               
                  Nordland
               
            
                  Vefsna
               
               
                  Nordland
               
            
                  Hundåla
               
               
                  Nordland
               
            
                  Halsanelva
               
               
                  Nordland
               
            
                  Hestdalselva
               
               
                  Nordland
               
            
                  Dagsvikelva
               
               
                  Nordland
               
            
                  Nylandselva
               
               
                  Nordland
               
            
                  Batnfjordselva
               
               
                  Møre og Romsdal
               
            
                  Driva
               
               
                  Møre og Romsdal
               
            
                  Litledalselva
               
               
                  Møre og Romsdal
               
            
                  Usma (Øksendalselva)
               
               
                  Møre og Romsdal
               
            
                  Henselva
               
               
                  Møre og Romsdal
               
            
                  Rauma
               
               
                  Møre og Romsdal
               
            
                  Innfjordelva
               
               
                  Møre og Romsdal
               
            
                  Skorga
               
               
                  Møre og Romsdal
               
            
                  Måna (Måndalselva)
               
               
                  Møre og Romsdal
               
            
                  Breidvikelva
               
               
                  Møre og Romsdal
               
            
                  Lærdalselva
               
               
                  Sogn og Fjordane
               
            
                  Drammenselva
               
               
                  Buskerud
               
            
                  Lierelva
               
               
                  Buskerud
               
            
                  Vesleelva (Sandeelva)
               
               
                  Vestfold